陳元佐和詩贈以前韻
作者：王十朋
朝代：宋

paragraphs: 無功懶仕由堪酒，故向東臯事田畝。
自慚耕稼非老農，歲入何曾給糊口。
通功易事媿無術，謾闢書齋會鄉友。
出技慙如鼯鼠窮，說法强爲師子吼。
交游漸覺不在眼，老拙自知當縮手。
陳生慷慨真可人，文似良金膽如斗。
論交何止十年前，耐久遥期十年後。
把酒殷勤問黄菊，十年故舊寧多有。
士窮要使節義敦，不見韓公稱子厚。
北窗捉筆書惡詩，醉中戯贈陳三九。